**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 28.11.2022 ora 08.00 – 29.11.2022, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 29.11.2022, ora 08.00**

**RÂURI:**

**Debitele au fost în general în scădere,** exceptând râurile din bazinele hidrografice: Buzău, Rm. Sărat, Putna, Bârlad, Prut, cursul Siretului și cele din Dobrogea, unde au fost relativ staționare.

Debitele se situează în general la valori în jurul și peste normalele lunare multianuale, exceptând râurile din bazinele hidrografice: Cerna, Jiu (exceptând unii afluenți din bazinul mijlociu), Olt (exceptând cursul superior și unii afluenți din bazinul inferior), Argeș, Ialomița, Buzău, Rm. Sărat, Putna, Tazlău, Bârlad, bazinul inferior al Bistriței, cursurile Prutului, Jijiei și cele din Dobrogea, unde se situeaza la valori cuprinse între 30-80%.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general în scădere,** exceptând râurile din bazinele hidrografice: Crasna, Barcău, Vedea, Buzău, Rm. Sărat, Putna, Bârlad, Prut, cursul Siretului și cele din Dobrogea, unde vor fi staționare.

Sunt posibile creșteri de niveluri și debite, pe unele râuri mici din zonele de deal și munte, mai ales pe cele din sudul țării, ca urmare a precipitațiilor prognozate, slabe cantitativ.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în ţară (secţiunea Baziaş) în** **intervalul 28 - 29.11.2022 a fost** **în creştere, având valoarea de** **6200 m3/s,** peste media multianuală a lunii **noiembrie (4650 m3/s).**

În aval de Porțile de Fier debitele au fost în scădere la Gruia și în creștere pe sectorul Calafat – Tulcea.

**Debitul la intrarea în țară (secțiunea Baziaș) va fi în scădere (6000 m3/s).**

În aval de Porțile de Fier debitele vor fi în scădere pe sectorul Gruia – Calafat și în creștere pe sectorul Bechet – Tulcea.

**2.** **Situaţia meteorologică în intervalul 28.11.2022, ora 08.00 – 29.11.2022, ora 08.00**

**În ţara** **-** În regiunile sud-vestice, sudice și estice vremea a fost ușor mai rece decât în mod normal la această dată, cerul a fost mai mult noros și temporar a plouat în Oltenia, local în Dobrogea și izolat în Banat, s-au semnalat precipitații mai ales sub formă de ploaie în vestul, sudul și centrul Munteniei, mixte, pe arii restrânse, în Moldova, iar la munte pe alocuri a nins slab. În Subcarpații Getici cu totul izolat s-a semnalat și ceață. În restul teritoriului valorile termice s-au situat în jurul normelor climatologice, înnorările au fost temporare, mai ales dimineața și noaptea local s-a format ceață, iar izolat, în Transilvania a fost ploaie și lapoviță, iar în sudul Crișanei a plouat. Vântul a suflat slab și moderat, cu unele intensificări în Dobrogea și pe crestele montane. Stratul de zăpadă s-a menținut local la munte, în general la altitudini de peste 1700 m, și măsura la ora 20 -în platformele stațiilor meteo- până la 42 cm în Masivul Călimani. Temperaturile maxime au fost cuprinse între 1 grad la Suceava, Târgu Neamț, Cotnari și Piatra Neamț și 10 grade la Gurahonț. La ora 6 se înregistrau valori termice cuprinse între -5 grade la Câmpeni și Miercurea Ciuc și 7 grade la Sulina și Constanța-dig.

*OBSERVAȚII: au fost emise 3 atenționări cod galben pentru fenomene meteorologice periculoase imediate.*

**La Bucureşti,** vremea a fost în general închisă, iar vântul a suflat slab și moderat. Temperatura maximă, normală pentru această dată, a fost de 6 grade la Afumați și Băneasa și de 7 grade la Filaret. La ora 6 se înregistrau 3 grade.

**3. Prognoza meteorologică în intervalul 29.11.2022, ora 08.00 – 30.11.2022, ora 08.00**

**În ţara -** În sudul și în estul țării vremea va fi închisă și temporar, mai ales ziua, vor fi precipitații slabe sub formă de ploaie, iar în Moldova, mixte. În vestul Carpaților Meridionali și izolat în restul zonei montane, la altitudini de peste 1400 m va ninge, iar la altitudini mai mici vor fi și ploi și lapoviță. Izolat vor fi condiții de polei. În restul teritoriului cerul va fi variabil, dar mai ales dimineața și noaptea, în zonele joase de relief, local va fi ceață. Vântul va sufla slab și moderat, cu unele intensificări în sudul Banatului, în Bărăgan și în Dobrogea. Valorile termice se vor situa în jurul mediilor multianuale. Astfel, maximele se vor încadra între 1 și 11 grade, iar minimele între -5 grade în Maramureș și 6 grade pe litoral.

**La Bucureşti,** vremea va fi închisă și mai ales ziua, temporar va ploua. Vântul va sufla moderat, cu viteze la rafală de până la 30...35 km/h. Temperatura maximă va fi de 5...6 grade, iar cea minimă de 3...4 grade.

**4. Informare nivometeorologică pentru perioada 28.11.2022 ora 20 - 01.12.2022 ora 20, la altitudini de peste 1800 m.**

**ZONA MONTANĂ ÎNALTĂ**

Stratul de zăpadă s-a menținut relativ constant în zonă montană, fiind mai consistent la altitudini de peste 1800 m. În zonele adăpostite, se întâlnesc depozite mai mari de zăpadă. Zăpada este în general compactă, cu un strat mic de zăpadă proaspătă la suprafață.

În perioada următoare, trecător va mai ninge slab. Pe văile mai înclinate, în special de la altitudini de peste 2000 m, vor fi condiții pentru declanșări izolate de avalanșe de suprafață, de mici dimensiuni, riscul rămânând redus..

**Prognoza vremii în intervalul 28.11.2022 ora 20 - 01.12.2022 ora 20:**

Vremea va fi apropiată de normalul termic al perioadei. Cerul va fi temporar noros. În cursul zilei de 01 decembrie, cerul va deveni noros, iar izolat și trecător se vor semnala precipitații slabe mixte, predominant sub formă de ninsoare în zonele înalte. Vântul va sufla slab și moderat, cu intensificări temporare ce vor în ultima zi în Carpații Meridionali. Se va semnala temporar ceață, asociată și cu depuneri de chiciură pe creste.

**Temperaturi prognozate în intervalul 28.11.2022 - 01.12.2022:**

**Peste 1800 m:** temperaturi minime: -12 la -7 grade în noaptea de 28/29 noiembrie, apoi -8 la -4 grade temperaturi maxime: în general între -4 și 0 grade

**Vânt la peste 2000 m:** cu 40-50 km/h, din sector sud-vestic, apoi, din 30 noiembrie, din sector vestic

**Izoterma de 0 grade**: în urcare, de la 600-700 m la 1200-1300 m

**II. CALITATEA APELOR**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 25.11.2022, **la staţiile cu indicativele B-27,B-26,PH-5,PH-1,** în data de 26.11.2022, **la staţiile cu indicativele B-27,MS-2,BZ-2,DJ-2,** în data de 27.11.2022, **la staţiile cu indicativele MS-2,DJ-2,DJ-3,OT-1,AB-2,CJ-4,BZ-2.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

**A.B.A. Prut-Bârlad**

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosinta: S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, astfel: S.C. AQUAVAS S.A. VASLUI – Sucursala Vaslui din acumularea Solesti și A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești.

***Administratia Bazinala de Apă* Ialomiţa-Buzău**

- sectorul 4 Braila – Galati – se mentine faza de atentionare/avertizare instituita in data de 26.10.2022; sector 6.1 Chiciu – Vadu Oii – se mentine faza de atentionare/avertizare instituita in data de 25.10.2022; sectorul 6 Chiciu – Vadu Oii (amonte Chiciu) – se mentine faza de atentionare/avertizare instituita in data de 25.10.2022; sectorul 5 Rau Ialomita – izvor - ph Moroeni – se mentine treapta III de restrictii instituita in data de 04.11.2022.

Direcția Comunicare